Borgmester, kulturrådmand og rigsarkivar opfordres af lokalhistorikere til at straks af forhandle en læsesal på plads og få Aarhus-arkiver tilbage til byen.

Annonce

I lyset af Rigsarkivets - af mange kaldet arrogante - behandling af Aarhus har en ny forening set dagens lys.

Den har som mål at kæmpe for at få genetableret en læsesal i Aarhus, hvor man kan indlåne materialer fra Rigsarkivet.

Samtidig kræver De lokalhistoriske Arkiver i Aarhus, der netop har været samlet til årsmøde, at få tilbageleveret alle de »Aarhus-arkivalier«, som Rigsarkivet har taget med til Viborg.

Men først om den nye forening, der har fået navnet »Foreningen Læsesal til Aarhus«:

Foreningen dækker bredt universitetsstuderende, slægtsforskere, lokalhistorikere, faghistorikere og andre historisk interesserede. Foreningens formand er lokalhistoriker, cand.mag. Lars Nikolajsen, Viby.

»Da Erhvervsarkivet blev lukket og alle arkivalierne blev flyttet til Landsarkivet i Viborg, var det en katastrofe for hele det store og rigt facetterede historiske miljø i Aarhus. Det betyder, at der ikke længere er adgang til det righoldige materiale på Erhvervsarkivet - heriblandt en lang række store og mindre Aarhus-arkiver, som ingen nogen sinde havde forestillet sig skulle havne i Viborg,« forklarer Lars Nikolajsen.

Annonce

Læsesal væk

Flytningen betyder også, at der nu er lukket for muligheden for at låne materiale fra Rigsarkivet og landsarkiverne til brug i Aarhus. Nu er der nemlig ikke længere en godkendt læsesal, som Rigsarkivet finder det forsvarligt at udlåne materiale til.

»Rigsarkivaren finder det ganske uproblematisk, at alle nu skal bevæge sig til Viborg for at studere arkivmateriale. Men for alle andre er det et problem - både praktisk, tidsmæssigt og økonomisk. Og konsekvensen er, at store dele af Rigsarkivets materiale nu ikke vil blive brugt af historikere og historisk interesserede fra Aarhus. Det er nemlig materiale, som aldrig vil blive digitaliseret,« siger Lars Nikolajsen.

Han frygter et regulært historietab, fordi byens fælles kulturarv ikke længere vil blive formidlet - til skade for samfundet som helhed.

Flytningen af arkivet betyder også forringede muligheder for de mange historiestuderende på Aarhus Universitet.

Annonce

Resolution

Lars Nikolajsen opfordrer alle interesserede til at støtte foreningen i dens formål. Man kan melde sig ind i ved at henvende sig til foreningens kasserer Lisbeth Bonde, lisbeth.bonde@outlook.dk. Det er gratis at være medlem.